als_Latn dik_Latn sag_Latn
Ashtu siç ishte parashikuar, te Skënderbeu kjo javë ka nisur me zhvillime të rëndësishme sa i përket merkatos. Sigurisht që largimi i Orelesit nga një mundësi, tashmë është shndërruar në një fakt pothuajse të sigurt, duke qenë se dhe vetë lojtari është larguar drejt Turqisë për t’u stërvitur me ekipin e Krivbasit. Nëse mesfushori do t’i bindë drejtuesit ukrainas, arritja e një marrëveshjeje mes dy shoqërive nuk duhet të përbëjë ndonjë problem, duke qenë se kjo skuadër ka financa të shëndosha. Kështu çmimi që ka vendosur klubi i Skënderbeut për shitjen e kartonit të Orelesit shkon rreth 400 mijë euro, por akordi mund të arrihet edhe më pak (rreth 300 mijë euro). Natyrisht që ky çmim nuk përbën problem për Krivbasin, nëse trajneri i kësaj skuadre jep OK-in për të pasur në skuadër shërbimet e mesfushorit 23-vjeçar.
Tekniku - Gjithsesi, për të mësuar nëse Orelesi do të transferohet jashtë Shqipërisë zyrtarisht, duhet të pritet disa ditë, për vetë faktin se ky operacion kërkon kohë. Pikërisht një gjë të tillë ka kërkuar edhe vetë trajneri i Skënderbeut, Mirel Josa, i cili në një bisedë për “Panorama Sport” ka theksuar se për momentin nuk përbën asnjë rrezik çështja “Orelesi”, pasi futbollisti ende nuk ka zyrtarizuar kalimin e tij te Krivbasi. “Është një lojtar tepër i rëndësishëm për ekipin, ashtu sikundër janë të gjithë futbollistët e tjerë. Marrëveshja ende nuk është mbyllur, por klubi i Skënderbeut respekton në fillim dëshirën e vetë lojtarit, si dhe sheh anën financiare që mund të rritet nga shitjet e futbollistëve. Sigurisht që, nëse Orelesi do të largohet nga Skënderbeu, atëherë do të futemi në merkato për të kërkuar zëvendësuesin e tij ideal. Nuk mund të zbuloj se kush do të jetë përforcimi im në mesin e fushës nëse lojtari do të largohet, por të jeni të bindur se do të gjejmë alternativën më të mirë të mundshme”. Ndërsa, i pyetur edhe për çështjen “Plaku”, Josa u përgjigj: “Nuk kam asnjë të dhënë që ai të jetë larguar nga ekipi. Mund t’ju them se Plakun e kam pasur rregullisht në stërvitje ditën e sotme (dje) dhe se do të vazhdoj ta kem edhe nesër. Unë besoj në atë çfarë shoh dhe nuk më rezulton që futbollisti të jetë shitur, ndoshta të gjitha këto janë thjesht zëra merkatoje të nxjerra nga mediat”.
Plaku s’lëviz nga korçarët
Sulmuesi i Skënderbeut, Sebino Plaku, ishte shumë afër transferimit në Poloni, ku ekipi i ish-trajnerit të bardhekuqve, i cili tashmë drejton Slask Vroklavin e kërkonte me ngulm që ta kishte në skuadër. Mirëpo, për asnjë moment, oferta e paraqitur nga polakët nuk i përmbushte kërkesat e klubit korçar, kështu Sebino Plaku me shumë gjasë do ta mbyllë sezonin në Korçë. Një gjë të tillë e bëri të ditur një ditë më parë edhe vetë presidenti Takaj, i cili theksoi se sulmuesi do të vazhdojë të jetë pjesë e këtij grupi të paktën deri në fund të sezonit. Sipas tij, skuadra e Slaskut që interesohej nuk i përmbushi kërkesat e klubit, ndaj dhe sulmuesi s’do lëvizë nga skuadra.
Klubi hedh sytë nga G. Lika
E ndërsa mesfushori nigerian, Nuredin Orelesi, mund të quhet i larguar nga Skënderbeu, drejtuesve të klubit u del për detyrë tashmë të hapin merkaton. Kjo për gjetjen e zëvendësuesit të 23-vjeçarit. Nga sa mësohet, alternativa më e mirë është ajo e mesfushorit të Tiranës, Gilman Lika. Ky i fundit edhe në merkaton e verës ishte ndër më të lakuarit si një përforcim i mundshëm i Skënderbeut për fillimin e sezonit, por problemi qëndronte te kontrata e futbollistit, e cila skadonte vetëm në janar të vitit 2013. Duke qenë se tashmë është lojtar i lirë, nuk përjashtohet mundësia e kalimit te korçarët.
16.01.2013
Burimi: Panorama Sport
als_Latn als_Latn als_Latn als_Latn als_Latn als_Latn unk srd_Latn